EFTA JÄRELEVALVEAMETI OTSUS

nr 102/20/COL,

31. august 2020,

millega lubatakse Norral pikendada Euroopa Parlamendi ja nõukogu määruse (EL) 2020/698 (milles sätestatakse seoses COVID-19 puhanguga ajutised erimeetmed teatavate tunnistuste, litsentside ja lubade uuendamise või pikendamise ning korraliste kontrollide ja jätkuõppe edasilükkamise kohta teatavates transpordialaste õigusaktide valdkondades) artiklis 2 sätestatud teatavaid tähtaegu [2020/1635]

EFTA JÄRELEVALVEAMET,

võttes arvesse Euroopa Parlamendi ja nõukogu 25. mai 2020. aasta määrust (EL) 2020/698, milles sätestatakse seoses COVID‐19 puhanguga ajutised erimeetmed teatavate tunnistuste, litsentside ja lubade uuendamise või pikendamise ning korraliste kontrollide ja jätkuõppe edasilükkamise kohta teatavates transpordialaste õigusaktide valdkondades, (1) eelkõige kõnealuse määruse artiklit 2, mida on kohandatud EMP lepinguga lepingu protokolliga nr 1,

ning arvestades järgmist:

Euroopa Parlamendi ja nõukogu direktiivi 2003/59/EÜ (2) kohaselt nõutakse teatavatelt elukutselistelt juhtidelt jätkuõppe läbimist ja pärast kõnealuse õppe edukat sooritamist saavad nad kutseoskuse tunnistuse, mis võib olla kas juhi kutsetunnistuse vormis või kooskõlas direktiivi artikliga 10 vastava märkena liidu ühtlustatud koodi „95” kohta, mis kantakse juhiloale.

Määruse (EL) 2020/698 artikli 2 lõikega 1 pikendatakse seitsme kuu võrra tähtaegu, mis on ette nähtud kutseoskuse tunnistuse omanikele jätkuõppe läbimiseks ning mis muidu oleksid lõppenud või lõpeksid ajavahemikul 1. veebruarist 2020 kuni 31. augustini 2020. Kõnealuse määruse artikli 2 lõikega 2 pikendatakse samal viisil liidu vastava ühtlustatud koodi „95“ märke kehtivust ning artikli 2 lõikega 3 pikendatakse vastavate juhi kutsetunnistuste kehtivusaega.

Kui liikmesriik leiab, et jätkuõppe läbimine või seda tõendava tunnistuse väljaandmine, liidu ühtlustatud koodi „95“ märkimine või juhi kutsetunnistuste uuendamine on tõenäoliselt pärast 31. augustit 2020 praktiliselt võimatu liikmesriigis COVID‐19 leviku tõkestamiseks või piiramiseks võetud meetmete tõttu, võib ta esitada põhjendatud taotluse määruse (EL) 2020/698 artikli 2 lõigetes 1, 2 ja 3 sätestatud tähtaegade pikendamise lubamiseks olenevalt olukorrast. Taotlus võib käsitleda ajavahemikku 1. veebruarist 2020 kuni 31. augustini 2020 või kõnealuse määruse artikli 2 lõigetes 1, 2 ja 3 sätestatud seitsmekuulisi perioode, olenevalt olukorrast, või mõlemaid.

Kui EFTA järelevalveamet leiab määruse (EL) 2020/698 artikli 2 lõike 5 kohaselt esitatud taotluse põhjal, et nimetatud lõikes sätestatud nõuded on täidetud, võtab ta kooskõlas kõnealuse määruse artikli 2 lõikega 6 vastu otsuse, millega lubatakse asjaomasel liikmesriigil kohaldada kõnealuste tähtaegade pikendamist. Pikendamine peab piirduma ajavahemikuga, mille jooksul kõnealuse jätkuõppe läbimine või seda tõendava tunnistuse väljaandmine, liidu ühtlustatud koodi „95“ märkimine või juhi kutsetunnistuste uuendamine on tõenäoliselt praktiliselt võimatu, ning see ei tohi mingil juhul olla pikem kui kuus kuud.

Norra esitas 15. juuni 2020. aasta kirjaga, (3) milles viidati määruse (EL) 2020/698 artikli 2 lõigetele 1 ja 2, artikli 2 lõike 5 kohase põhjendatud taotluse kõnealuse määruse artikli 2 lõigetes 1 ja 2 sätestatud tähtaegade pikendamise lubamiseks ühe kuu võrra. Norra esitas oma taotluse toetuseks lisateavet 26. augustil 2020 (4).

Norra esitatud teabe kohaselt on jätkuõppe läbimine ja seda tõendava tunnistuse väljaandmine ning liidu ühtlustatud koodi „95“ märkimine Norras tõenäoliselt praktiliselt võimatu kuni 30. septembrini 2020 Norras COVID‐19 leviku tõkestamiseks või piiramiseks võetud meetmete tõttu.

Eelkõige kehtestas Norra üldised liikumispiirangud, mis hõlmasid koolitusasutuste, sealhulgas direktiiviga 2003/59/EÜ ette nähtud juhtide jätkuõppega tegelevate koolitusasutuste sulgemist ning dokumentide ja litsentside uuendamisega tegelevate ametiasutuste sulgemist.

Jätkuõppekursustega on järk-järgult uuesti algust tehtud. COVID-19 tõkestamiseks vajalike meetmete tõttu esineb kõnealustes asutustes ikka veel piiranguid. Norra märgib, et koolitusasutused peavad järgima asjaomaseid suhtlemisdistantsi hoidmist käsitlevaid riigisiseseid eeskirju. Selle tulemusena saab kursustel korraga osaleda vaid piiratud arv kandidaate. Norra ametiasutuste kehtestatud meetmed on toonud kaasa märkimisväärse järjekorra loaomanikest, kes pole saanud nõutavat jätkuõpet läbida.

Järelevalveamet leiab pärast Norra määruse (EL) 2020/698 artikli 2 lõike 5 kohase põhjendatud taotluse ja esitatud lisateabe hindamist kooskõlas kõnealuse määruse artikli 2 lõikega 6, et jätkuõppe läbimine või seda tõendava tunnistuse väljaandmine, liidu ühtlustatud koodi „95“ märkimine või juhi kutsetunnistuste uuendamine on pärast 31. augustit 2020 tõenäoliselt praktiliselt võimatu Norras COVID‐19 leviku tõkestamiseks või piiramiseks võetud meetmete tõttu. Seega on täidetud määruse (EL) 2020/698 artikli 2 lõikes 5 sätestatud nõuded.

Seetõttu tuleks Norral lubada pikendada määruse (EL) 2020/698 artikli 2 lõigetes 1 ja 2 sätestatud tähtaegu ajavahemikul 1. veebruarist 2020 kuni 31. augustini 2020 ühe kuu võrra,

ON VASTU VÕTNUD KÄESOLEVA OTSUSE:

Määruse (EL) 2020/698 artikli 2 lõigete 1 ja 2 kohaldamisel lubatakse Norral pikendada ühe kuu võrra artikli 2 lõikes 1 sätestatud tähtaegu ajavahemikul 1. veebruarist 2020 kuni 31. augustini 2020.

Käesolev otsus on adresseeritud Norra Kuningriigile.

Brüssel, 31. august 2020 EFTA järelevalveameti nimel eesistuja Bente ANGELL-HANSEN kolleegiumi liige Frank J. BÜCHEL vastutav kolleegiumi liige Högni KRISTJÁNSSON allkirjastab õigus- ja täitevasjade osakonna direktorina Carsten ZATSCHLER

(1) ELT L 165, 27.5.2020, lk 10. Inkorporeeritud EMP lepingu XIII lisa punkti 4b EMP ühiskomitee 18. juuni 2020. aasta otsusega nr 91/2020.

(2) Euroopa Parlamendi ja nõukogu 15. juuli 2003. aasta direktiiv 2003/59/EÜ reisijate- või kaubaveol kasutatavate teatavate maanteesõidukite juhtide alus- ja jätkuõppe kohta ning nõukogu määruse (EMÜ) nr 3820/85 ja nõukogu direktiivi 91/439/EMÜ muutmise ja nõukogu direktiivi 76/914/EMÜ kehtetuks tunnistamise kohta (ELT L 226, 10.9.2003, lk 4). Inkorporeeritud EMP lepingu XIII lisa punkti 37 EMP ühiskomitee otsusega nr 64/2006 (ELT L 245, 7.9.2006, lk 13).

(3) Dokument nr 1138286.

(4) Dokument nr 1149283.